## Pravilnik o uvjetima koje moraju ispunjavati ovlašteni laboratoriji

### NN 78/1997 (1.8.1997.), Pravilnik o uvjetima koje moraju ispunjavati ovlašteni laboratoriji

# DRŽAVNA UPRAVA ZA VODE

Na temelju članka 81. stavak 2. Zakona o vodama ("Narodne novine", br.
107/95) ravnatelj Državne uprave za vode uz suglasnost ravnatelja Državnog
zavoda za normizaciju i mjeriteljstvo donosi

## **PRAVILNIK**

### **O UVJETIMA KOJE MORAJU ISPUNJAVATI OVLAŠTENI LABORATORIJI**

#### **PREDMET**

Članak 1.

Ovim se Pravilnikom propisuju uvjeti koje moraju ispunjavati laboratoriji
koji ispituju i ocjenjuju sastav i kakvoću voda, sedimenta, ekotoksikološka
svojstva voda, kemijskih tvari i njihovih pripravaka, koji nakon uporabe
dospijevaju u vode (u daljnjem tekstu ovlašteni laboratoriji), uvjeti koje
moraju ispunjavati ovlašteni laboratoriji koji obavljaju znanstvena ispitivanja
(u daljnjem tekstu: ovlašteni znanstveni laboratoriji), te uvjeti koje
mora ispunjavati referentni i glavni ovlašteni vodnogospodarski laboratorij.

Članak 2.

Poslovi koje obavljaju ovlašteni laboratoriji, ovlašteni znanstveni
laboratoriji, Glavni ovlašteni vodnogospodarski laboratorij i Referentni
laboratorij znače osobito: ispitivanje i ocjenjivanje sastava i kakvoće
lokalnih, državnih, te međudržavnih voda, ocjenjivanja toksičnosti i drugih
štetnih svojstava opasnih tvari, saznanja o pojavi, rasprostranjenosti
i posljedicama po vode prisutnih zagađivala i njihovih procesa.

Poslove iz članka 1. mogu obavljati ovlašteni laboratoriji, koji su
registrirani kod trgovačkog suda u skladu s Nacionalnom klasifikacijom
djelatnosti ili su u sastavu pravne osobe registrirane za obavljanje takve
djelatnosti, a ispunjavaju i ostale uvjete propisane ovim Pravilnikom.

Laboratoriji iz članka 1. moraju ispunjavati prostorne uvjete smještaja,
uvjete minimalno tehničke opremljenosti i stručne osposobljenosti zaposlenika
propisane ovim Pravilnikom i Općim kriterijima za rad ispitnih laboratorija
(HRN EN 45001:1996).

Članak 3.

Ovlašteni laboratoriji ispituju i ocjenjuju:

1) sastav i kakvoću:

a. otpadnih voda iz sustava javne odvodnje,

b. tehnoloških otpadnih voda,

c. površinskih i podzemnih voda,

d. voda mora u pogledu zaštite od onečišćenja s kopna i otoka,

2) sastav i kakvoću sedimenta u površinskim vodama i obalnom moru,

3) ekotoksikološka svojstva;

a. otpadnih voda i

b. kemijskih tvari i njihovih pripravaka koji nakon uporabe dospijevaju
u vode.

Članak 4.

Ispitivanje i ocjenjivanje iz članka 3. ovog Pravilnika obuhvaća poslove
uzorkovanja, analizu i obradu podataka vezanih za sljedeće pokazatelje:

1. fizikalno-kemijske,

a) otpadnih voda iz sustava javne odvodnje i tehnoloških otpadnih voda,

b) površinskih, podzemnih voda i mora,

2. biološke,

3. mikrobiološke,

4. posebne:

a. opasne tvari (anorganske i organske),

b. radioaktivnost i

5. ekotoksikološke.

Članak 5.

Pokazatelji iz članka 4. su:

1) fizikalno-kemijski pokazatelji otpadnih voda iz sustava javne odvodnje
i tehnoloških otpadnih voda su: mjerodavni protok, sadržaj otopljenih kisika,
BPK5, KPK, hranjive
tvari (nitriti, nitrati, amonij, ukupni dušik, orto-fosfati, ukupni fosfor),
kloridi, sulfati, suspendirana tvar, suhi ostatak, pH, vidljiva otpadna
tvar, miris i boja,

2) fizikalno-kemijski pokazatelji u površinskim, podzemnim vodama i
moru su: fizikalni pokazatelji, režim kisika, hranjive tvari, kovine i
organski spojevi propisani klasifikacijom vode,

3) biološki i mikrobiološki pokazatelji su pokazatelji propisani klasifikacijom
voda,

4) opasne tvari su posebni pokazatelji koje propisuje Vlada Republike
Hrvatske i koje su prihvaćene međunarodnim ugovorima,

5) radioaktivnost se odnosi na pokazatelje propisane klasifikacijom
voda i međunarodnim ugovorima i

6) ekotoksikološki pokazatelji su: toksičnost na indikatorske organizme
(bakterije, Daphnia magna i ribe), brzina i stupanj biološke razgradljivosti,
bioakumulacija i druga štetna svojstva za vodni okoliš.

Članak 6.

Znanstvenim ispitivanjima koja obavljaju ovlašteni znanstveni laboratoriji
smatraju se ispitivanja koja se odnose na:

1. ispitivanje toksičnog i opasnog djelovanja na vode,

2. ispitivanje i modeliranje širenja zagađenja u prihvatnim vodama,

3. razvoj novih metoda za određivanje vrste i stupnja zagađenja,

4. određivanje prihvatnog kapaciteta prijemnika,

5. razvoj metoda ispitivanja ekotoksikoloških svojstava i procjena rizika
za okoliš i

6. provjera novih tehnologija za zaštitu voda.

Ovlašteni znanstveni laboratorij mora biti osposobljen za obavljanje
djelatnosti iz stavka 1. ovog članka.

Članak 7.

Ovlašteni laboratoriji koji obavljaju ispitivanja pokazatelja navedenih
u ovom Pravilniku, mogu ispitivati samo one pokazatelje za koje su uspješno
proveli međulaboratorijska poredbena ispitivanja.

Ovlašteni laboratoriji koji obavljaju ispitivanja otpadnih voda, mogu
obavljati ispitivanja samo drugim pravnim osobama, a za svoje potrebe u
skladu s vodopravnom dozvolom.

Ovlašteni laboratoriji moraju biti organizirani tako da mogu odmah uzimati
uzorke i obavljati analize sastava otpadnih voda po nalogu vodopravnog
inspektora, u skladu s člankom 183. stavkom 1. točkom 4. i stavkom 2. Zakona
o vodama.

**PROSTORNI UVJETI SMJEŠTAJA**

Članak 8.

Ovlašteni laboratorij koji obavlja ispitivanja iz članka 4. točke 1.
ovog Pravilnika mora imati posebne radne prostorije:

1. za obavljanje fizikalno-kemijskih analiza, s tekućom vodom, radnim
površinama i digestorom,

2. za obavljanje instrumentalnih analitičkih ispitivanja,

3. za smještaj analitičkih i drugih vaga s antivibracijskim stolovima,

4. za smještaj termostata, hladnjaka i sličnih aparata,

5. za pranje i sušenje laboratorijskog posuđa,

6. za obradu rezultata i pripremu izvješća,

7. za skladištenje kemikalija i laboratorijskog posuđa i

8. za skladištenje zapaljivih, opasnih i eksplozivnih materijala.

Ovlašteni laboratorij koji obavlja ispitivanja iz članka 4. točke 2.
ovog Pravilnika mora imati posebne radne prostorije:

1. za pripremu uzoraka, biološka ispitivanja i mikroskopiranje,

2. za pranje i sušenje laboratorijskog posuđa,

3. za obradu rezultata i pripremu izvješća i

4. za skladištenje potrebnog pribora, opreme i laboratorijskog posuđa.

Ovlašteni laboratorij koji obavlja ispitivanja iz članka 4. točke 3.
ovog Pravilnika mora imati posebne radne prostorije:

1. za sterilno nacjepljivanje, očitavanje rezultata i mikroskopiranje,

2. za pripremanje mikrobioloških podloga,

3. za pranje i sterilizaciju pribora, opreme i laboratorijskog posuđa,

4. za obradu rezultata i pripremu izvješća i

5. za skladištenje potrebnog pribora, opreme i laboratorijskog posuđa.

Ovlašteni laboratorij koji obavlja ispitivanja iz članka 4. točke 4a.
ovog Pravilnika mora imati radne prostorije navedene u stavku 1. ovog članka
i dodatne radne prostorije za instrumentalna analitička ispitivanja, ovisno
o ispitivanjima koja obavlja.

Ovlašteni laboratorij koji obavlja ispitivanja iz članka 4. točke 4.b.
ovog Pravilnika mora imati posebne radne prostorije:

1. za pripremu uzorka za mjerenje,

2. za smještaj mjerne opreme,

3. za čuvanje kalibracionih radioaktivnih izvora i privremeno odlaganje
kontaminiranog materijala i uzoraka sa propisanom zaštitom od zračenja,

4. za pranje i sušenje opreme i laboratorijskog posuđa,

5. za obradu rezultata i pripremu izvješća i

6. za skladištenje kemikalija, laboratorijske opreme i posuđa.

Ovlašteni laboratorij koji obavlja ispitivanja iz članka 4. točke 5.
ovog Pravilnika mora imati radne prostorije navedene u stavku 1. točke
1. do 4. i stavku 3. ovog članka, i najmanje jednu prostoriju s mogućnošću
podešavanja i održavanja stalne temperature za određivanje biološke razgradnje,
i najmanje jednu odgovarajuću prostoriju za određivanje toksičnosti na
vodene organizme.

Ovlašteni laboratoriji koji se bave ispitivanjima površinskih i podzemnih
voda kao i obalnog mora na pokazatelje iz članka 4. ovog Pravilnika moraju
imati radne prostorije odvojene od prostorija u kojima se ispituju otpadne
vode.

**TEHNIČKA OPREMLJENOST**

Članak 9.

Ovlašteni laboratorij koji obavlja ispitivanja iz članka 4. točke 1.
ovog Pravilnika mora imati sljedeću opremu i pribor:

 1. analitičku vagu na 4 decimale,

 2. tehničku vagu,

 3. sušionik s podešavanjem temperature do 2500C,

 4. električnu peć za žarenje s podešavanjem temperature do 6000C,

 5. termostat na 200C,

 6. vodenu kupelj za uparavanje,

 7. UV/VIS spektrofotometar,

 8. hladnjak,

 9. konduktometar,

10. pH metar,

11. eksikator,

12. centrifugu,

13. vakuum sisaljku,

14. aparat za destilaciju vode,

15. termometre s podjelom 0,10C,

16. uređaj za filtraciju,

17. laboratorijski pribor, staklo, kemikalije, plastične i staklene
kontejnere i

18. opremu za uzimanje uzoraka vode (automatski uzorkivač).

Ovlašteni laboratorij koji obavlja ispitivanja iz članka 4. točke 2.
ovog Pravilnika mora imati sljedeću opremu i pribor:

 1. binokularni mikroskop s imerzijom,

 2 lupu,

 3. uređaj za duboko zamrzavanje,

 4. uređaj za hlađenje,

 5. planktonsku mrežu,

 6. bager za zahvaćanje uzoraka mulja,

 7. pribor za uzimanje obraštaja,

 8. drugu specifičnu opremu za uzimanje uzoraka

 9. centrifugu

10. vage (analitička na 4 decimale i tehničku),

11. pribor za mikroskopiranje (komore za brojenje),

12. sustav sita različitih veličina oka, za ispitivanje mulja i

13. laboratorijsko posuđe.

Ovlašteni laboratorij koji obavlja ispitivanja iz članka 4. točke 3.
ovog Pravilnika mora imati sljedeću opremu i pribor:

 1. uređaj za suhu sterilizaciju,

 2. autoklav,

 3. termostate s podešavanjem temperature od 200C
do 500C,

 4. vodenu kupelj s podešavanjem temperature do 600C,

 5. uređaj za hlađenje,

 6. uređaj za duboko zamrzavanje,

 7. vage (analitička na 4 decimale i tehnička),

 8. opremu za membransku filtraciju,

 9. opremu za uzorkovanje,

10. binokularni mikroskop s imerzijom,

11. Kochov lonac,

12. elektromagnetske mješalice s grijačem,

13. opremu za homogenizaciju uzoraka

14. centrifugu,

15. aparat za destilaciju vode i

16. laboratorijsko posuđe, pribor za mikrobiološke analize i mikroskopiranje.

Ovlašteni laboratorij koji obavlja ispitivanja iz članka 4. točke 4a.
ovog Pravilnika mora imati opremu i pribor iz stavka 1. ovog članka, te
ovisno o ispitivanjima posebnih pokazatelja mora imati sljedeću opremu
i pribor:

 1. atomski apsorpcioni spektrofotometar,

 2. plameni fotometar,

 3. elektrokemijsku instrumentaciju koja uključuje opremu za polarografska,
potenciometrijska i amperometrijska mjerenja anorganskih i organskih tvari,

 4. analizator organskog ugljika,

 5. plinski kromatograf,

 6. visokotlačni tekućinski kromatograf (HPLC),

 7. vezani sustav plinska kromatografija/spektrometrija masa (GC/MS),

 8. IR spektrofotometar,

 9. opremu za uzorkovanje i

10. drugu odgovarajuću opremu.

Ovlašteni laboratorij koji obavlja ispitivanja iz članka 4. točke 4b.
ovog Pravilnika mora imati sljedeću opremu i pribor:

 1. alfa i beta brojač za mjerenje niskih aktivnosti,

 2. gama spektrometar visokog stupnja razlučivanja,

 3. brojač za mjerenje tricija u vodi,

 4. opremu za pripremu uzorka,

 5. peć za žarenje,

 6. sušionik,

 7. digestor,

 8. vakuum uparivač,

 9. opremu za selektivno izdvajanje pojedinih radionuklida,

10. opremu za uzorkovanje

11. laboratorijsko posuđe i

12. drugu specifičnu opremu.

Ovlašteni laboratorij koji obavlja ispitivanja iz članka 4. točke 5.
ovog Pravilnika mora imati opremu i pribor navedenu u stavku 3. ovog članka,
te ovisno o ispitivanom pokazatelju odgovarajuću opremu i pribor, i to:

a) za određivanje toksičnosti na vodene organizme

1. staklene akvarije za uzgoj i održavanje indikatorskih organizama,

2. uređaj za doziranje i prozračivanje vode,

3. uređaj za osvjetljavanje s podešavanjem intenziteta svjetla,

4. opremu za kontrolu temperature,

5. rotacionu tresilicu,

6. pH metar i

7. opremu za određivanje tvrdoće vode;

b) za određivanje biološke razgradnje

1. rotacionu tresilicu s postoljem za tikvice različite veličine s podešavanjem
broja okretaja i temperature,

2. analizator ugljika,

3. uređaj za pripremu, doziranje i mjerenje protoka zraka,

4. uređaj za doziranje podloge,

5. uređaj za održavanje i kontrolu temperature,

6. opremu i pribor za određivanje BPK i

7. drugu specifičnu opremu i pribor ovisno o metodi određivanja.

Ovlašteni laboratorij koji obavlja ispitivanja sedimenata iz članka
3 točke 2. ovog Pravilnika, mora imati sljedeću opremu i pribor:

1. za uzorkovanje,

2. sustav sita za granulometrijsku analizu,

3. peć za žarenje,

4. digestor,

5. liofilizator i

6. drugu specifičnu opremu ovisno o pokazateljima.

Ovlašteni laboratorij koji obavlja ispitivanja iz članka 3. točke 1d.
i članka 4. ovog Pravilnika, osim opreme i pribora navedenih po pojedinim
pokazateljima u ovom članku, mora imati dodatnu specifičnu opremu za uzorkovanje
morske vode i plovnu jedinicu.

**STRUČNA OSPOSOBLJENOST I BROJ
ZAPOSLENIKA**

Članak 10.

Ovlašteni laboratorij ovisno o vrsti ispitivanja koja obavlja iz članka
4. ovog Pravilnika mora imati u radnom odnosu za vrijeme trajanja ovlaštenja,
stručno osposobljene zaposlenike i to:

1. za ispitivanje iz članka 4. točke 1. i točke 4a.: najmanje dva zaposlenika
sa stručnom spremom VII/1 stupnja (keramičar, kemijski tehnolog, farmaceut
ili druga odgovarajuća struka),

2. za ispitivanje iz članka 4. točke 2.: najmanje dva zaposlenika sa
stručnom spremom VII/1 stupnja (biolog, biotehnolog ili druga odgovarajuća
struka),

3. za ispitivanje iz članka 4. točke 3.: najmanje dva zaposlenika sa
stručnom spremom VII/1 (mikrobiolog, biolog, biotehnolog ili druga odgovarajuća
struka),

4. za ispitivanje iz članka 4. točke 4b.: najmanje dva zaposlenika sa
stručnom spremom VII/1 stupnja (fizičar, kemičar ili druga odgovarajuća
struka),

5. za ispitivanje iz članka 4. točke 5.: najmanje dva zaposlenika sa
stručnom spremom VII/1 stupnja (biotehnolog, biolog, ekolog ili druga odgovarajuća
struka) s najmanje dvije godine rada na takvim poslovima ili magisterijem
iz područja ekotoksičnosti i biološke razgradnje.

Ovlašteni znanstveni laboratorij ovisno o vrsti ispitivanja pored zaposlenika
iz točke 1. do 5., moraju imati barem jednog zaposlenika sa stručnom spremom
VIII/1.

Pored zaposlenika iz točke 1. do 5. ovog članka ovlašteni laboratoriji
moraju imati u radnom odnosu za vrijeme trajanja ovlaštenja najmanje dva
zaposlenika sa stručnom spremom IV odnosno V stupnja, osposobljena za rad
na odgovarajućim poslovima.

Nalaze ovlaštenih laboratorija, koji se izdaju u skladu s ovim Pravilnikom,
potpisuje ovlaštena osoba koja mora imati stručnu praksu od pet godina,
od toga najmanje jednu godinu u ovlaštenom laboratoriju.

**REFERENTNI LABORATORIJ**

Članak 11.

Referentni laboratorij mora zadovoljavati sve uvjete ovlaštenog znanstvenog
laboratorija.

Članak 12.

Referentni laboratorij obavlja:

1. stručni nadzor nad ispunjavanjem uvjeta iz članaka 8. do 10. ovog
Pravilnika u ovlaštenim laboratorijima,

2. daje stručnu pomoć za primjenu suvremene opreme, metoda rada, te
kvalitetno obavljanje poslova u ovlaštenim laboratorijima,

3. organizira i provodi međulaboratorijska poredbena ispitivanja pokazatelja
iz čl. 4,

4. vodi očevidnik o ovlaštenim laboratorijima i njihovim mogućnostima
ispitivanja pojedinih pokazatelja,

5. unaprijeđuje metode ispitivanja i rada u ovlaštenim laboratorijima,

6. koordinira i nadzire osposobljavanje, te obavlja osposobljavanje
stručnjaka za rad u ovlaštenim laboratorijima,

7. potiče izradu normi za ispitivanje pojedinih pokazatelja, te daje
prijedloge za njihovo donošenje,

8. potiče izradu standarda emisija i imisija za pojedine pokazatelje,
te predlaže njihovo donošenje,

9. na temelju pisanih i objavljenih podataka upućuje na potrebu praćenja
novih opasnih tvari u vodama,

10. razvija informacijski sustav pohranjivanja, obrade i raspodjele
podataka u ovlaštenim laboratorijima,

11. izvješćuje o obavljenim radovima Državnu upravu za vode najmanje
jednom godišnje,

12. obavlja kontrolni nadzor nad ovlaštenim laboratorijima i

13. obavlja i druge poslove po nalogu Državne uprave za vode.

**GLAVNI OVLAŠTENI VODNOGOSPODARSKI LABORATORIJ**

Članak 13.

Glavni ovlašteni vodnogospodarski laboratorij kao ustrojbena jedinica
Hrvatskih voda uspostavljena za vrhunska stručna ispitivanja otpadnih,
površinskih i podzemnih voda obavlja:

1. sve poslove iz članka 3. ovog Pravilnika,

2. super analize svih vrsta ispitivanja i ocjenjivanja voda i sedimenta,

3. ekspertize i konačno mišljenje o rezultatima ispitivanja drugih ovlaštenih
laboratorija na zahtjev Hrvatskih voda, sudova, vodopravne inspekcije,
inspekcije za zaštitu okoliša i drugih pravnih osoba,

4. obradu i tumačenje svih rezultata ispitivanja koji se rade u okviru
međunarodne suradnje i

5. međulaboratorijska poredbena ispitivanja pokazatelja s domaćim i
međunarodnim referentnim centrima.

**OBVEZE OVLAŠTENIH LABORATORIJA**

Članak 14.

Ovlašteni laboratoriji dužni su o svom trošku obaviti međulaboratorijska
poredbena ispitivanja mjerodavnih analitičkih metoda i grupa pokazatelja,
te provjere osposobljenosti stručnih zaposlenika za ispitivanja koja obavljaju,
kada ovlašteni referentni laboratorij organizira takve provjere. Referentni
laboratorij dužan je organizirati takove provjere najmanje jednom u pet
godina.

Članak 15.

Ovlašteni laboratoriji koji obavljaju poslove ispitivanja sastava i
kakvoća voda na prekograničnim vodama, dužni su o svom trošku provesti
međulaboratorijska poredbena ispitivanja u organizaciji ovlaštene međunarodne
institucije.

Članak 16.

Ovlašteni laboratoriji za pokazatelje za koje nisu dobili ovlaštenje,
moraju na zahtjev naručitelja ugovoriti ispitivanja s drugim ovlaštenim
laboratorijem, koji imaju ovlaštenja za te pokazatelje.

U slučaju iz prethodnog stavka ovlašteni laboratorij kod prikazivanja
rezultata analiza mora dostaviti, uz svoja analitička izvješća i izvorna
izvješća ovlaštenog laboratorija koji je obavio ugovorenu analizu.

**OVLAŠTENJE I IMENOVANJE OVLAŠTENIH LABORATORIJA**

Članak 17.

Ovlaštene laboratorije i ovlaštene znanstvene laboratorije u skladu
s odredbama ovog Pravilnika, rješenjem ovlašćuje ravnatelj Državne uprave
za vode na prijedlog povjerenstva iz članka 19. ovog Pravilnika.

Rješenjem iz stavka 1. ovog članka, a u skladu s člancima 3., 4. i 6.
ovog Pravilnika, određuje se vrsta i opseg ispitivanja koja obavljaju ovlašteni
laboratoriji odnosno ovlašteni znanstveni laboratoriji.

Ovlašteni referentni laboratorij rješenjem imenuje ravnatelj Državne
uprave za vode.

Rješenje iz stavka 1. i 3. ovog članka izdaje se na vrijeme od pet godina.

Popis ovlaštenih laboratorija, ovlaštenih znanstvenih, te imenovanje
ovlaštenog Referentnog i Glavnog ovlaštenog vodnogospodarskog laboratorija
objavljuje se u "Narodnim novinama".

**OBVEZA KONTINUIRANOG OBAVLJANJA POSLOVA**

Članak 18.

Ovlašteni laboratoriji koji obavljaju poslove iz članka 2. ovoga Pravilnika
moraju biti osnovani na neodređeno vrijeme, te kontinuirano održavati prostorne
uvjete smještaja iz članka 8. ovog Pravilnika, uvjete minimalne tehničke
opremljenosti iz članka 9. ovog Pravilnika i stručnu osposobljenost zaposlenika
iz članka 10. ovog Pravilnika.

**UTVRĐIVANJE POSTOJANJA UVJETA**

Članak 19.

Ispunjavanje propisanih uvjeta za dobivanje ovlaštenja utvrđuje stručno
povjerenstvo kojeg imenuje ravnatelj Državne uprave za vode.

Povjerenstvo iz prethodnog stavka po obavljenom očevidu sastavlja zapisnik
s prijedlogom za dobivanje ovlaštenja.

Na temelju zapisnika i prijedloga povjerenstva ravnatelj Državne uprave
za vode rješenjem izdaje ovlaštenje.

**PODNOŠENJE ZAHTJEVA**

Članak 20.

Zahtjev za dobivanje ovlaštenja laboratoriji podnose Državnoj upravi
za vode.

Uz zahtjev se prilaže:

1. akt o osnivanju, odnosno izvadak iz sudskog registra,

2. podaci o prostornim uvjetima smještaja,

3. popis tehničke opreme iz članka 9. ovog Pravilnika,

4. podatak o stručnoj osposobljenosti i broju zaposlenika,

5. rješenje nadležnog upravnog tijela kojim se utvrđuje udovoljavanje
tehničkih, zdravstvenih, ekoloških i drugih uvjeta propisanih za obavljanje
te djelatnosti,

6. izjava o obvezi kontinuiranog obavljanja poslova iz članka 18. ovog
Pravilnika,

7. propisana upravna pristojba,

8. ovlašteni znanstveni laboratoriji moraju dostaviti izvod iz sudskog
registra za obavljanje znanstvenoistraživačke djelatnosti,

9. dokaze da je obavljena provjera svih mjerila u skladu sa Zakonom
o mjeriteljskoj djelatnosti i

10. dokumentaciju o provedenim međulaboratorijskim poredbenim ispitivanjima.

**NADZOR I UPRAVNE MJERE**

Članak 21.

Kontrolni nadzor ovlaštenih laboratorija i ovlaštenih znanstvenih laboratorija
obavlja Državna uprava za vode putem posebnog stručnog povjerenstva, kojeg
rješenjem imenuje ravnatelj.

Ovlašteni laboratoriji dužni su povjerenstvu Državne uprave za vode
omogućiti nesmetano obavljanje nadzora iz stavka 1. ovog članka.

Ako povjerenstvo Državne uprave za vode utvrdi da ovlašteni laboratorij
ne udovoljava nekim od propisanih uvjeta iz ovog Pravilnika, utvrdit će
nedostatke i odrediti rok u kojem se ti nedostaci moraju otkloniti, odnosno
rok u kojem mora udovoljiti propisanim uvjetima.

Ako ovlašteni laboratorij u određenom roku ne postupi u skladu s odredbama
iz stavka 3. ovog članka ili ako povjerenstvo Državne uprave za vode utvrdi
da ovlašteni laboratorij ne obavlja poslove za koje je ovlašten u skladu
s odredbama ovog Pravilnika, rješenjem će se tom ovlaštenom laboratoriju
oduzeti ovlaštenje za pojedine pokazatelje ili oduzeti u cijelosti dano
ovlaštenje i brisati s popisa ovlaštenih laboratorija.

Ako ovlašteni laboratorij ne postupi po nalogu vodopravnog inspektora
kako je to određeno u članku 7. stavak 3. ovog Pravilnika, oduzet će mu
se ovlaštenje.

Rješenje o prestanku ovlaštenja donosi ravnatelj Državne uprave za vode
na prijedlog povjerenstva iz stavka 1. ovog članka.

**TROŠKOVI POSTUPKA**

Članak 22.

Troškove rada povjerenstva iz članka 19. ovog Pravilnika snosi podnositelj
zahtjeva.

Pod troškovima iz stavka 1. ovoga članka podrazumijevaju se materijalni
troškovi i nagrada za rad članova povjerenstva kad se službena radnja obavlja
u interesu stranke.

Ravnatelj Državne uprave za vode utvrđuje visinu naknade troškova iz
stavka 2. ovog članka.

**PRIJELAZNE I ZAKLJUČNE ODREDBE**

Članak 23.

Do uspostave Glavnog ovlaštenog vodnogospodarskog laboratorija, Hrvatske
vode će uz suglasnost ravnatelja Državne uprave za vode, sklopiti ugovor
s laboratorijem, koji će obavljati poslove Glavnog vodnogospodarskog laboratorija.

Članak 24.

Stupanjem na snagu ovog Pravilnika prestaju važiti rješenja o ovlaštenim
laboratorijima izdana u skladu s Pravilnikom o ovlaštenim laboratorijima
("Narodne novine", br. 40/91) istekom roka od tri mjeseca od dana stupanja
na snagu ovog Pravilnika.

Ovaj Pravilnik stupa na snagu osmog dana od dana objave u "Narodnim
novinama".

Klasa: 011-02/97-01/59
Urbroj: 527-1-1/11-97-0001
Zagreb, 17. srpnja 1997.

Ravnatelj
**Zorislav Balić, dipl. ing. grad.,** v. r.

Pravilnik, NN 78/1997-1387